Умартасы – ысын мәғәнәһендә изге һөнәр. Изге йән эйәләре – бал ҡорттары етештергән бал һәм башҡа умартасылыҡ продукттары мең төрлө сиргә лә дауа. Тимәк, умартасы ла, табиптар кеүек үк, кеше һаулығы һағында тора, йәғни изге хеҙмәт башҡара. Бына шул бик күп сабырлыҡ, тырышлыҡ, оҫталыҡ талап иткән һөнәр эйәләренең «иң-иң»дәре – халыҡ яратып әйтеп йөрөткән «бал бабайҙары» йыйылды бәйгегә. Унда Башҡортостандың 44 районынан 56 умартасы һәм 39 райондан 45 йәш умартасы көс һынашты.